ธปท.เข้มเงินสดเข้า-ออกต่างแดนเกิน 4.5 แสนบาทต้องสำแดง
ธปท.ร่อนหนังสือถึงแบงก์ให้รับทราบเกณฑ์การนำเงินสดเข้าและออกประเทศตามกฎกระทรวงการคลังใหม่ ป้องกันการก่อการร้ายสากล
25 ก.พ. 2560

ธปท.ร่อนหนังสือถึงแบงก์ให้รับทราบเกณฑ์การนำเงินสดเข้าและออกประเทศตามกฎกระทรวงการคลังใหม่ ป้องกันการก่อการร้ายสากล 
เมื่อวันที่ 23 ก.พ. 2560 น.ส.วชิรา อารมณ์ดี ผู้ช่วยผู้ว่าการสายตลาดการเงิน ธนาคารแห่งประเทศไทย (ธปท.)ในฐานะเจ้าพนักงานควบคุมการแลกเปลี่ยนเงิน  ได้ออกประกาศถึงธนาคารพาณิชย์ทุกแห่ง, ธนาคารเพื่อการส่งออกและนำเข้าแห่งประเทศไทย, ธนาคารอิสลามแห่งประเทศ, ธนาคารออมสิน, ธนาคารพัฒนาวิสาหกิจขนาดกลางและขนาดย่อมแห่งประเทศไทย และธนาคารเพื่อการเกษตรและสหกรณ์การเกษตร เพื่อแจ้งให้ทราบเกี่ยวกับการกำหนดหลักเกณฑ์การสำแดงรายการเงินตราต่างประเทศและตราสารเปลี่ยนมือเพื่อปฏิบัติให้ถูกต้อง และขอความร่วมมือให้สถาบันการเงินได้ประชาสัมพันธ์หลักเกณฑ์ดังกล่าวให้ลูกค้าทราบทั่วกัน
ทั้งนี้ หลักเกณฑ์ตามกฎกระทรวงการคลัง กำหนดให้การส่งหรือนำเงินตราต่างประเทศ และตราสารเปลี่ยนมือ ออกไปนอกหรือเข้ามาในประเทศ พ.ศ. 2559 ให้บุคคลที่นำเงินบาท เงินตราต่างประเทศ และตราสารที่เปลี่ยนมือได้ ออกไปหรือเข้ามาในประเทศ ต้องแจ้งต่อพนักงานเจ้าหน้าที่ศุลกากรขณะที่ผ่านศุลกากร เพื่อให้สอดคล้องกับการปฏิบัติตามมาตรฐานการป้องกัน และปราบปราบการฟอกเงิน และการต่อต้านการสนับสนุนทางการเงิน แก่การก่อการร้ายสากล โดยกำหนดมูลค่าที่ต้องแจ้งเมื่อมีการถือเงินสดผ่านเข้าหรือออกตางประเทศ ดังนี้
1.เงินบาทที่เป็นธนบัตรและเหรียญกษาปณ์อันมีมูลค่ารวมกันเกิน 4.5 แสนบาท
2.เงินตราต่างประเทศที่เป็นธนบัตรและเหรียญกษาปณ์อันมีมูลค่ารวมกันเกินกว่า 1.5 หมื่นเหรียญสหรัฐ หรือเทียบเท่า (ประมาณ 5.25 แสนบาท หากคิดอัตราแลกเปลี่ยนปัจจุบันที่ประมาณ 35 บาท)
3.ตราสารเปลี่ยนมือที่ระบุจำนวนเป็นเงินบาทอันมีมูลค่ารวมกันเกินกว่า 4.5 แสนบาท หรือที่ระบุจำนวนเป็นเงินตราต่างประเทศอันมีมูลค่ารวมกันเกินกว่า 1.5 หมื่นเหรียญสหรัฐหรือเทียบเท่า
4.กรณีที่นำเงินบาท เงินตราต่างประเทศ หรือตราสารเปลี่ยนมือ ซึ่งเมื่อรวมกันแล้วมีมูลค่าเกินกว่า 4.5 แสนบาทหรือเทียบเท่า
นอกจากนี้ ธปท.ได้แจ้งยกเลิกประกาศเจ้าพนักงานควบคุมการแลกเปลี่ยนเงิน เรื่องกำหนดวงเงินที่ผู้ส่งหรือนำเงินตราออกนอกประเทศต้องสำแดงรายการเงิน เพื่อไม่ให้หลักเกณฑ์เดิมตามประกาศเจ้าพนักงานดังกล่าวซ้ำซ้อนกับหลักเกณฑ์ใหม่ตามประกาศกระทรวงการคลังข้างต้น
อย่างไรก็ดี การนำเงินเข้าและออกผ่านบัตรเครดิตหรือผ่านการทำธุรกรรมการเงินหรือการค้าต่างๆ ธปท.ไม่ได้จำจัดวงเงินที่ต้องรายงานเหมือนการใช้เงินสด เพราะมีรายละเอียดการทำธุรกรรมว่าไปใช้จ่ายที่ไหน อย่างไร เท่าไร อยู่แล้ว